EUROPA-KOMMISSIONEN Bruxelles, den 11.12.2017 COM(2017) 746 final 2017/0331(NLE) Forslag til RÅDETS FORORDNING om ændring af forordning (EU) nr. 1387/2013 om suspension af den fælles toldtarifs autonome toldsatser for visse landbrugs- og industriprodukter



BEGRUNDELSE 1.BAGGRUND FOR FORSLAGET •Forslagets begrundelse og formål Visse landbrugs- og industriprodukter produceres ikke i Den Europæiske Union eller ikke i tilstrækkelige mængder. For at sikre tilstrækkelige og uafbrudte forsyninger og for at forebygge markedsforstyrrelser for disse produkter er visse autonome toldsatser blevet helt eller delvist suspenderet ved Rådets forordning (EU) nr. 1387/2013. Forordningen ajourføres hvert halve år med det formål at imødekomme EU-industriens behov. Kommissionen gennemgår med bistand fra Gruppen for Økonomiske Tarifspørgsmål alle ansøgninger fra medlemsstaterne om midlertidig suspension af den fælles toldtarifs autonome toldsatser. Kommissionen skønner på grundlag af denne gennemgang, at det vil være berettiget at suspendere toldsatserne for visse nye produkter, der p.t. ikke er opført i bilaget til nævnte forordning. Betingelserne for beskrivelsen, tariferingen eller kravet til den endelige anvendelse af visse andre produkter bør ændres. Produkter, for hvilke toldsuspension ikke længere er i EU's økonomiske interesse, bør trækkes tilbage. •Sammenhæng med de gældende regler på samme område Dette forslag berører ikke lande, der har indgået en præferencehandelsaftale med Unionen, kandidatlande eller potentielle kandidater til præferenceaftaler med Unionen (f.eks. den generelle præferenceordning, handelsordningerne for lande i Afrika, Vestindien og Stillehavet eller frihandelsaftaler). •Sammenhæng med Unionens politik på andre områder Forslaget er i overensstemmelse med EU's politikker inden for landbrug, handel, erhverv, udvikling og eksterne forbindelser. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag Retsgrundlaget for dette forslag er artikel 31 i traktaten om Den Europæiske Unions funktionsmåde. •Nærhedsprincippet (for områder, der ikke er omfattet af enekompetence) Forslaget hører under Unionens enekompetence. Nærhedsprincippet finder derfor ikke anvendelse. •Proportionalitetsprincippet Forslaget er i overensstemmelse med proportionalitetsprincippet. De påtænkte foranstaltninger er i overensstemmelse med principperne om forenkling af procedurerne for erhvervsdrivende, der beskæftiger sig med udenrigshandel, som anført i Kommissionens meddelelse vedrørende autonome toldsuspensioner og toldkontingenter. Denne forordning går ikke ud over, hvad der er nødvendigt for at nå de tilstræbte mål i overensstemmelse med artikel 5, stk. 4, i traktaten om Den Europæiske Union. •Valg af retsakt "Rådet fastsætter på forslag af Kommissionen toldsatserne i den fælles toldtarif" i henhold til artikel 31 i traktaten om Den Europæiske Unions funktionsmåde. Derfor er en forordning det rette instrument.

3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER •Efterfølgende evalueringer/kvalitetskontrol af gældende lovgivning I en evaluering fra 2013 af hele ordningen for autonome suspensioner blev det konkluderet, at den vigtigste begrundelse for ordningen stadig er gyldig. Omkostningsbesparelserne kan være betydelige for EU-virksomheder, der importerer varer under ordningen. Disse besparelser kan, afhængigt af hvilket produkt, hvilken virksomhed og hvilken sektor der er tale om, medføre flere fordele såsom bedre konkurrenceevne, mere effektive produktionsmetoder og skabelse og bevarelse af arbejdspladser i Unionen. Nærmere oplysninger om besparelserne i denne forordning kan findes i vedlagte finansieringsoversigt. •Høringer af interesserede parter Gruppen for Økonomiske Tarifspørgsmål, der samler delegationer fra alle medlemsstaterne samt Tyrkiet, hjalp Kommissionen med at udarbejde dette forslag. Gruppen mødtes tre gange, før ændringerne i forslaget blev vedtaget. Hver anmodning (nye eller om ændringer) blev nøje vurderet af gruppen. Der blev især fokuseret på behovet for, at en eventuel skade for producenterne i Unionen forhindres, og at EU-produktionens konkurrenceevne styrkes og konsolideres. Alle anførte suspensioner afspejler, hvad der blev aftalt under gruppens drøftelser. Der blev ikke peget på potentielt alvorlige risici, som kan gøre uoprettelig skade. •Konsekvensanalyse Den foreslåede ændring er af teknisk karakter og vedrører kun dækningen af de suspensioner, der er anført i bilaget til Rådets forordning (EU) nr. 1387/2013. Der er derfor ikke foretaget nogen konsekvensanalyse for dette forslag. •Grundlæggende rettigheder Forslaget har ingen indvirkning på de grundlæggende rettigheder. 4.VIRKNINGER FOR BUDGETTET Forslaget har ingen finansielle virkninger for udgifterne, men har finansielle virkninger for indtægterne. Ikkeopkrævet told beløber sig til i alt ca. 15,7 mio. EUR pr. år. Virkningerne for de traditionelle egne indtægter på budgettet er 12,5 mio. EUR pr. år (dvs. 80 % af det samlede beløb). I finansieringsoversigten gøres der nærmere rede for de budgetmæssige virkninger af forslaget. Tabet af traditionelle egne indtægter vil blive opvejet af medlemsstaternes bidrag til de bruttonationalindkomstbaserede (BNI-baserede) egne indtægter. 5.ANDRE FORHOLD •Planer for gennemførelsen og foranstaltninger til overvågning, evaluering og rapportering De foreslåede foranstaltninger forvaltes under Taric (Den Europæiske Unions integrerede toldtarif) og anvendes af medlemsstaternes toldmyndigheder. Hele ordningen for autonome toldsuspensioner og toldkontingenter var desuden genstand for en evalueringsundersøgelse, der blev afsluttet i begyndelsen af december 2013 ( http://ec.europa.eu/taxation_customs/common/publications/studies/index_en.htm ). Her blev det konkluderet, at den vigtigste begrundelse for ordningen stadig er gyldig, og at ordningen bør fortsætte. 2017/0331 (NLE) Forslag til

RÅDETS FORORDNING om ændring af forordning (EU) nr. 1387/2013 om suspension af den fælles toldtarifs autonome toldsatser for visse landbrugs- og industriprodukter RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 31, under henvisning til forslag fra Europa-Kommissionen, og ud fra følgende betragtninger: (1)EU-produktionen af 67 produkter, der p.t. ikke er opført i bilaget til Rådets forordning (EU) nr. 1387/2013, er ikke nok til at dække EU-industriens behov. Det er således i Unionens interesse helt at suspendere den fælles toldtarifs ("FTT") autonome toldsatser for disse produkter. (2)For at tage hensyn til den tekniske produktudvikling og de økonomiske tendenser på markedet er det nødvendigt at ændre betingelserne for 49 suspensioner af autonome FTT-toldsatser, der på nuværende tidspunkt er opført i bilaget til forordning (EU) nr. 1387/2013. Visse produktklassifikationer er blevet ændret for at give industrien mulighed for fuldt ud at drage fordel af de gældende suspensioner. Derudover bør bilaget til forordning (EU) nr. 1387/2013 ajourføres på grund af behovet for at harmonisere eller tydeliggøre teksterne i visse tilfælde. De ændrede betingelser vedrører ændringer af produktbeskrivelsen, tariferingen, toldsatserne eller krav til den endelige anvendelse. (3)Den dato for obligatorisk revision, der er fastsat i forordning (EU) nr. 1387/2013, bør revideres for 188 suspensioner. (4)Det er ikke længere i Unionens interesse at opretholde 92 af de suspensioner af autonome FTT-toldsatser, der på nuværende tidspunkt er opført på listen i bilaget til forordning (EU) nr. 1387/2013. (5)Af klarhedshensyn bør oplysningerne om suspensioner, der er ændret eller indført ved denne forordning, markeres med en asterisk, mens asterisken bør fjernes fra oplysningerne om suspensioner, der ikke er ændret ved denne forordning. (6)Forordning (EU) nr. 1387/2013 bør derfor ændres i overensstemmelse hermed. (7)For at undgå enhver afbrydelse af anvendelsen af ordningen for toldsuspensioner og for at overholde de retningslinjer, der er fastsat i Kommissionens meddelelse vedrørende autonome toldsuspensioner og toldkontingenter (2011/C 363/2011), bør ændringerne i denne forordning vedrørende toldsuspensionerne i forbindelse med de omhandlede produkter træde i kraft hurtigst muligt og anvendes fra den 1. januar 2018 — VEDTAGET DENNE FORORDNING: Artikel 1 I bilaget til forordning (EU) nr. 1387/2013 foretages følgende ændringer: 1) Rækkerne for de produkter, for hvilke KN- og Taric-koderne er opført i bilag I til nærværende forordning, udgår 2) Alle asterisker og følgende linje i noterne udgår: "* En nyligt indført foranstaltning eller en foranstaltning med ændrede betingelser." 3) Rækkerne for de produkter, der er opført i bilag II til nærværende forordning, indsættes i overensstemmelse med rækkefølgen for KN-koderne i den første kolonne i tabellen i bilaget til forordning (EU) nr. 1387/2013. Artikel 2

Denne forordning træder i kraft dagen efter offentliggørelsen i Den Europæiske Unions Tidende. Denne forordning finder anvendelse fra den 1. januar 2018. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Rådets vegne Formand



FINANSIERINGSOVERSIGT 1. FORSLAGETS BETEGNELSE Rådets forordning om ændring af forordning (EU) nr. 1387/2013 om suspension af den fælles toldtarifs autonome toldsatser for visse landbrugs- og industriprodukter 2. BUDGETPOSTER: Kapitel og artikel:

Kapitel 1 2 og artikel 1 2 0 — Told og andre afgifter, der er omhandlet i artikel 2, stk. 1, litra a), i afgørelse 2014/335/EU, Euratom Budgetteret beløb for 2018 (22 844 000 000 EUR) 3. FINANSIELLE VIRKNINGER ◻ Forslaget har ingen finansielle virkninger X Forslaget har ingen finansielle virkninger for udgifterne, men har følgende finansielle virkninger for indtægterne: (i mio. EUR, 1 decimal) Bilag I indeholder 67 nye produkter. Ikkeopkrævet told svarende til disse suspensioner og beregnet på basis af den forventede import i den anmodende medlemsstat udgør for perioden 2018 til 2022 i alt 22,2 mio. EUR pr. år. På grundlag af de foreliggende statistikker for de foregående år er det imidlertid nødvendigt at forhøje dette beløb med en gennemsnitsfaktor på anslået 1,8 for at tage højde for import i andre medlemsstater, som benytter samme suspensioner. Det vil medføre ikkeopkrævet told svarende til ca. 40,0 mio. EUR pr. år. 92 produkter er trukket tilbage fra bilaget til denne forordning, fordi der er genindført told. Det udgør en stigning på 24,3 mio. EUR i opkrævningen af told. Da tilbagetrækningerne træder i kraft den 1. januar 2018, foreligger der ikke statistikker, og forøgelsen er beregnet på basis af den forventede import i den anmodende medlemsstat.